Publication: Magyar Közlöny
Issue: MK-1999-117 (Year: 1999, Number: 117)
Era: 1990-2004
Section: b) a hegyközségi kódszámot tartalmazó okiratot, illetve — a hegyközségekről szóló 1994. évi CII. törvény
Paragraph Index: 437

29. § Az R. 63. §-ának (1) bekezdése helyébe a következő rendelkezés lép: „(1) Az adóraktár engedélyesének — kivéve az egyszerűsített adóraktár, a szőlő borászati üzem, a szőlőbor kiszerelését végző borpalackozó és a dohánygyártmány adóraktár engedélyesét — a jövedéki termékek előállításához felhasznált jövedéki és nem jövedéki termékekről és azok felhasználásával előállított jövedéki termékekről a 9. számú melléklet szerinti adattartalommal a jövedéki adóügyben eljáró vámhivatal által elfogadott és a hatósági felügyeletet ellátó vámhivatal által hitelesített termelési naplót kell — az adott jövedéki termék adóalapjának megfelelő mértékegységben — vezetnie. A termelési napló vezetése alól a jövedéki adóügyben eljáró vámhivataltól felmentést kaphat az, aki az abban előírt elszámolást más nyilvántartásai alapján teljesíteni tudja. A termelési napló vezetésére a jövedéki adóügyben eljáró vámhivatal által előzetesen jóváhagyott számítógépes nyilvántartás is alkalmazható.”

Source: https://magyarkozlony.hu/hivatalos-lapok/1d6ed16218d32b033df66d06b8d0fa6420ba58ee/dokumentumok/0e7353e577f554d81f9c96dfa4d894208dc2f0cb/letoltes